b'\n_START_ARTICLE_\nSkjerv\xc3\xb8y\n_START_SECTION_\nGeografi\n_START_PARAGRAPH_\nSkjerv\xc3\xb8y kommune har landgrense i s\xc3\xb8rvest (p\xc3\xa5 Ul\xc3\xb8ya) til Nordreisa kommune, og grenser for \xc3\xb8vrig, over de omliggende fjorder og hav, i \xc3\xb8st mot Kv\xc3\xa6nangen og Loppa, i vest mot Lyngen og Karls\xc3\xb8y. Skjerv\xc3\xb8y kommune er utelukkende en \xc3\xb8ykommune og omfatter \xc3\xb8yene Skjerv\xc3\xb8ya, K\xc3\xa5gen, Arn\xc3\xb8ya, Ul\xc3\xb8ya, Lauk\xc3\xb8ya, Hauk\xc3\xb8ya, Hakkstein, Vorter\xc3\xb8ya og Folles\xc3\xb8yene. H\xc3\xb8yeste punkt i kommunen er Store K\xc3\xa5gtinden, 1242,8 moh._NEWLINE_Kommunen h\xc3\xb8rer til regionen Nord-Troms.\n_START_SECTION_\nKommunikasjon\n_START_PARAGRAPH_\nSkjerv\xc3\xb8y har hurtigb\xc3\xa5tforbindelse til Troms\xc3\xb8. Hurtigruten har ogs\xc3\xa5 anl\xc3\xb8p her. N\xc3\xa6rmeste flyplass er S\xc3\xb8rkjosen lufthavn i nabokommunen Nordreisa ca. 45 min kj\xc3\xb8ring fra Skjerv\xc3\xb8y. Flyplassen trafikkeres flere ganger daglig av Wider\xc3\xb8e, med avganger til Troms\xc3\xb8, med korrespondanse til Oslo, men ogs\xc3\xa5 direkteavganger til Hammerfest og Kirkenes.\n_START_SECTION_\nTusen\xc3\xa5rssted\n_START_PARAGRAPH_\nDet ble i 1999 gjort politisk vedtak om at Skjerv\xc3\xb8ys tusen\xc3\xa5rssted skal ha en tilknytning til Leonhard Seppala, den verdenskjente hundekj\xc3\xb8reren som vokste opp p\xc3\xa5 Skjerv\xc3\xb8y. Opprinnelig s\xc3\xa5 man for seg muligheten for \xc3\xa5 f\xc3\xa5 etablert en musikkpaviljong i Seppalaparken som ligger nedfor r\xc3\xa5dhuset i Skjerv\xc3\xb8y sentrum. P\xc3\xa5 grunn av at omr\xc3\xa5det er st\xc3\xb8yutsatt, ligger i en skr\xc3\xa5ning og brukes som sn\xc3\xb8deponi om vinteren ble dette valgt bort._NEWLINE_I 2008 ble det s\xc3\xa5 bestemt \xc3\xa5 knytte tusen\xc3\xa5rsstedet til en butikk p\xc3\xa5 Skjerv\xc3\xb8y, kalt \xc2\xabMidt i V\xc3\xa6rret\xc2\xbb, som ligger rett ved stedet Seppala vokste opp. Her er det planer om \xc3\xa5 skape et lite museum, med gjenstander som bilder o.l. Seppala ga fra seg da han var siste gang i Norge p\xc3\xa5 1950-tallet. Det har imidlertid dr\xc3\xb8yd med \xc3\xa5 f\xc3\xa5 opp nybygget som er tenkt \xc3\xa5 huse Seppalautstillingen, men kommunen mener stedet vil v\xc3\xa6re etablert il\xc3\xb8pet av 2009.'